1Hong sinde andau, are panagih pajak tuntang kare oloh je inyewut oloh dia bahalap, dumah mahining Yesus. 2Kare oloh Parisi tuntang kare guru agama manampara bakotok. Ewen hamauh, "Ceh, oloh toh manarima kare oloh je dia bahalap tuntang malahan kuman hinje ewen!" 3Tagal te Yesus manyarita akan ewen paribasa toh. 4"Paribasae ije biti bara keton aton tempon saratus kongan tabiri, balalu nihau ije kongan -- en taloh je handak iawie? Pasti ie kareh malihi tabiri je jalatien puluh jalatien kongan te hong padang oru tuntang haguet manggau je nihau te sampai dinon. 5Tuntang amon ie sondau tinai tabiri te, ie paham hanjak sampai tabiri te ietoe hunjun bahae, 6palus mimbite buli. Limbah te ie mantehau kare kawale tuntang kare oloh hasansila humae, tuntang hamauh, 'Has itah hanja-hanjak. Tabiringku je layang jari sondau haluli!' 7Nah, kalote kea hong sorga aton kahanjak je labih hai tagal ije biti oloh badosa je hobah bara tagal jalatien puluh jalatien biti oloh je jari bahalap tuntang dia perlu hobah." 8"Atawa, paribasa ije biti oloh bawi aton mingkes sapuluh duit perak balalu nihau ije -- en taloh je handak iawie? Ie kareh manotong sumboe tuntang mamapas humae sampai ie sondau duit te. 9Katika ie sondau duit te, ie mantehau kare kawale tuntang kare oloh hasansila humae, palus hamauh, 'Aku hanjak toto jari sondau haluli duitku je nihau. Has itah hanja-hanjak!' 10Kalote kea malekat Hatalla hanjak amon aton ije biti oloh papa hobah bara kare dosae. Percaya bewei!" 11Yesus hamauh tinai, "Aton ije biti bapa je tempon due biti anak hatue. 12Je busu hamauh dengae, 'Bapa, tenga akangku metoh toh panatau itah je akan bagin aingku.' Maka bapae mambagi panataue te akan kadadue anak te. 13Pire-pire andau limbah te anak busu te manjual warisan je bagin aie te palus haguet akan eka je kejau. Hong hete ie maroyal kare duite hapae belom rami-rami. 14Katika duite lepah-lingis, maka hong lewu te aton lembut lau je paham, sampai ie nampara susah belom. 15Palus ie haguet bagawi akan ije biti oloh hong lewu te, tuntang oloh te manyoho ie akan tana manjaga bawoie. 16Ganan ie paham balau, mipen toto angate handak manyuang kanaie hapan panginan bawoi te. Aloh kalote, ije biti mahin jaton oloh manenga panginan akae. 17Kajariae ie taraingat tuntang hamauh, 'Kare oloh je bagawi dengan bapaku are toto taloh kinae, tapi aku hetoh handak matei balau! 18Aku handak haguet manalih bapaku ih, tuntang hamauh dengae: Bapa, aku jari badosa intu taharep Hatalla tuntang taharep Bapa. 19Dia patut tinai aku inyewut anak bapa. Sewut ih aku oloh panggawi ain bapa.' 20Maka ie haguet buli manalih bapae. Magon kejau bara huma, bapae jari mite ie. Hayak dengan kataharue bapae hadari manyondau ie, palus mamalok tuntang manyium ie. 21'Bapa', koan anak te, 'aku jari badosa intu taharep Hatalla tuntang taharep bapa. Dia patut hindai aku inyewut anak bapa.' 22Tapi bapae mantehau kare anak oloh tuntang hamauh, 'Jeleng! duan pakaian je paling bahalap, tuntang kepan intu ie. Kepan tisin intu tunjoke, tuntang sapatu intu paie. 23Limbah te duan anak sapi je paling baseput palus nyambalih! Itah handak kuman tuntang hanja-hanjak. 24Basa anakku toh jari matei, toh belom tinai; ie jari layang, toh sondau haluli.' Palus ewen nampara pesta. 25Pandehan te anak je bakas aton hong tana. Metoh ie buli tuntang sampai hong tokep huma, ie mahining auh musik tuntang oloh manari. 26Ie mantehau ije bara kare jipee, palus misek, 'En awi oloh hong huma?' 27Jipen te tombah, 'Andi Tuan jari dumah haluli! Tuntang bapa Tuan jari manyoho manyambalih sapi tabela je baseput, basa ie jari dinon haluli anake je dumah dengan salamat!' 28Anak je bakas te sangit toto sampai ie dia maku tame huma. Palus bapae balua tuntang mangatau ie tame. 29Tapi ie hamauh, 'Banyelo-nyelo katahie aku bagawi mate-matei akan bapa. Dia puji aku malawan parentah bapa. Tuntang en je inenga bapa akangku? Ije kongan kambing mahin hindai puji bapa manenga akangku hapaku pesta dengan kare kawalku! 30Anak bapa te jari mampalepah panatau bapa dengan bawin lontei, tapi sana ie haluli, bapa manyambalih sapi tabela je baseput akae!' 31'O anakku,' koan bapae tombah, 'ikau harajur aton hetoh hinje aku. Kakare taloh je ayungku jete ayum kea. 32Tapi itah musti pesta tuntang hanjak, basa andim te jari matei, tapi toh belom tinai; ie jari layang, tapi toh jari sondau haluli.' "
Copyright
Learn More
bjn_Latn zho_Hant eng_Latn